作者:陸龜蒙
標題:奉和襲美古杉三十韻
內容:眾木盡相遺，孤芳獨任奇。鍤天形硉兀，當殿勢俯危。恐是誇娥怒，教臨嶻嶭衰。節穿開耳目，根癭坐熊羆。世只論榮落，人誰問等衰。有巔從日上，無葉與秋欺。虎搏應難動，雕蹲不敢遲。戰鋒新缺齾，燒岸黑bO黧。鬥死龍骸雜，爭奔鹿角差。肢銷洪水腦，稜聳梵天眉。磔索珊瑚湧，森嚴獬豸窺。向空分犖指，衝浪出鯨鬐。楊僕船橦在，蚩尤陣纛隳。下連金粟固，高用鐵菱披。挺若苻堅棰，浮於祖納椎。崢嶸驚露鶴，bp趚閡雲螭。傍宇將支壓，撐霄欲抵隵。背交蟲臂挶，相向鶻拳追。格筆差猶立，階幹卓未麾。鬼神應暗畫，風雨恐潛移。已覺寒松伏，偏宜後土疲。好邀清嘯傲，堪映古茅茨。材大應容蠍，年深必孕夔。後雕依佛氏，初植必僧彌。擁腫煩莊辯，槎牙費庾詞。詠多靈府困，搜苦化權卑。類既區中寡，朋當物外推。蟠桃標日域，珠草侍仙墀。真宰誠求夢，春工幸可醫。若能噓嶰竹，猶足動華滋。